Trnoružica nabode prst na vreteno, slika Alexandera Zicka
**Trnoružica** ili **Uspavana ljepotica** je klasična dječja bajka u kojoj se javljaju prelijepa kraljevna, kletva zle vile i lijepi kraljević koji ju oslobađa prvim poljupcem. Bajku je pod izvornim imenom *La Belle au bois dormant* prvi objavio francuski književnik Charles Perrault u djelu *Histoires ou contes du temps passé* 1697. godine. Svoju inačicu bajke objavila su Braća Grimm pod izvornim imenom *Dornröschen*. Godine 1959. snimljen je Disneyev crtani film. O zloj vili Zluradi iz rečenog crtanog filma 2014. bit će snimljen igrani film, a vilu će glumiti Angelina Jolie.

Na krštenje dugo željenog djeteta kralj i kraljica su pozvali sedam vila koje imaju darivati dijete. Šest vila dade kraljevni darove ljepote, duhovitosti, milosti, plesa, pjesme i glazbe. Iznenada ljuta što nije pozvana na proslavu pojavljuje se zla kuma koja kaže kako će kraljevna uistinu rasti u sreći i bogatstvu, ali da će prije nego što sunce zađe na njen šesnaesti rođendan nabosti prst na vreteno i umrijeti. Sedma vila koja je tek imala dati svoj dar je nakon odlaska nepozvane zle vile uspjela ublažiti kletvu, navješćujući kako princeza ne će umrijeti nego će zaspati na 100 godina, a prvim poljupcem probudit će ju kraljević. Zabrinuti kralj pod prijetnjom smrću zabranjuje posjedovanje vretena, a u crtanom filmu naređuje spaliti sva vretena u državi. U crtanom filmu dobre vile kako bi ju sakrile od Zlurade odgajaju kraljevnu Auroru u šumskoj kolibi, gdje ona slučajno sreće i zaljubljuje je se u svoga obećanog budućeg muža. Na šesnaesti rođendan kraljevne kralj i kraljica su odsutni, a kraljevna luta po prostorijama kraljevske palače. Na vrhu najvišeg tornja nailazi na staru ženu koja prede na vretenu, koja nije čula za kraljevu zabranu. Znatiželjna kraljevna zazanimana za predenje pita staricu može li pokušati, starica joj odobri, a ona se zbog nespretnosti nabode na vreteno i padne u nesvijest. Starica bespomoćno zapomaže i bezuspješno nastoji oživjeti kraljevnu. Tako se prokletstvo ostvarilo. U crtanom filmu sama zla vila dolazi u kraljevsku palaču, hipnotizira kraljevnu, te ju vodi stubama na vrh najvišeg tornja gdje nabode prst na vreteno. Kralj beživotnu kćer smješta u najljepšu palaču u sobi, u postelju optočenu zlatom i srebrom. Dobra vila koja je ublažila zlo proročanstvo kaže da kraljevna mora tu počivati dok ju ne oživi prvi poljubac prave ljubavi. Kralj i kraljica napuštaju kraljevsku palaču oko koje utjecajem druge dobre vile nemilice raste trnje i šiblje kako bi kraljevna mogla počivati u miru. U crtanom filmu zla vila zarobi kraljevića koji uz pomoć dobrih vila uspije pobjeći i na konju se zaputiti prema kraljevskoj palači. Potom zla vila kako bi ga spriječila zapriječi mu put neprohodnim trnjem i šibljem. Nakon što ga uz pomoć dobrih vila uspije prokrčiti, zla vila se pretvara u golemog crno-ljubičastog zmaja kojeg kraljević uz malu pomoć dobrih vila uspije pobijediti probovši ga mačem u srce. Po izvornoj priči nakon sto godina kraljević saznaje za postojanje prelijepe uspavane djevojke na nepristupačnom vrhu najvišeg tornja trnjem i šibljem zaklonjene kraljevske palače. On hrabro krči put i ulazi u palaču, te nalazi djevojku pred kojom očaran njenom ljepotom pada na koljena. Poljubi ju, ona oživi te se naposljetku vjenčaju i sretno žive.

Izvori
------

1. ↑  Bottigheimer, Ruth. (2008). "Before Contes du temps passe (1697): Charles Perrault's Griselidis, Souhaits and Peau". The Romantic Review, Volume 99, Number 3. pp. 175–189
2. ↑  www.vecernji.hr, "Angelina Jolie zastrašujuća kao zlobnica", objavljeno 13. studenog 2013. pristupljeno 19. prosinca 2013.